กลุ่มพลังงานพยุง SET ปิดเช้าทรงตัว จับตาแนวรับ 1,500 จุด
SET ปิดเช้าลบ 1.94 จุด หรือ 0.13% มาที่ 1,510.86 จุดมูลค่าซื้อขายที่ 16,208.35 ล้านบาท บ่ายคาดแกว่งตัวใกล้เคียงกับช่วงเช้าในกรอบ 1,500-1,520 จุด
26 มี.ค. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (26 มี.ค.) ลบ 1.94 จุด หรือ 0.13% มาที่ 1,510.86 จุด สูงสุดที่ 1,512.76 จุด ต่ำสุดที่ 1,503.02 จุด มูลค่าซื้อขายที่ 16,208.35 ล้านบาท
น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยเช้านี้ปรับตัวลงในทิศทางเดียวกับตลาดภูมิภาคส่วนใหญ่ที่อ่อนตัวลง โดยมีเพียงบางตลาดที่เชื่อมโยงเศรษฐกิจจีนเท่านั้นที่บวกเล็กน้อย
ขณะที่ ตลาดยังมองเม็ดเงินจากการทำ QE ของยุโรปไม่น่าจะช่วยเพิ่มสภาพคล่องใน Emerging Market มากนัก เนื่องจากมองว่าคงหมุนเวียนอยู่ในยุโรปเป็นส่วนใหญ่ และต้องรอติดตามแผนปฏิรูปเศรษฐกิจของกรีซ ส่วนทิศทางการปรับอัตราดอกเบี้ยสหรัฐอาจจะมาเป็นระลอก แต่ไม่ว่าจะออกมาในทางใดก็ค่อนไปเป็น Negative
ส่วนตลาดบ้านเราแม้จะคาดหวังการทำ Window Dressing ก่อนปิดงบไตรมาสแรกของปี แต่ตอนนี้ยังไม่เห็นวี่แวว อาจจะไปเกิดขึ้นในสัปดาห์หน้าแทน (30-31 มี.ค.) เนื่องจากสัปดาห์นี้ตลาดยังปรับตัวลงต่อเนื่อง และวอลุ่มเทรดเบาลาง เชื่อว่านักลงทุนบางส่วนได้ปรับพอร์ตไปแล้ว ดังนั้น จึงต้องจับตาว่าดัชนีจะหลุดแนว 1,500 จุด หรือไม่ หากหลุดแนวนี้อาจปรับพอร์ตอีกรอบ แต่หากยืนอยู่ได้จะทำให้หลุดจากการปรับฐานตามจุดทริกเกอร์ของนักลงทุน คงทำให้แรงขายมีไม่มาก ดังนั้นระยะนี้ต้องจับตาดูแนว 1,500 จุดไปก่อน
สำหรับตัวเลขการส่งออกเดือนก.พ.ที่กระทรวงพาณิชย์ประกาศออกมาติดลบ 6.14% ถือว่าแย่กว่าที่ตลาดคาดไว้ว่าจะติดลบประมาณ 4% ซึ่งเป็นปัจจัยลบต่อตลาด อย่างไรก็ตาม ช่วงเช้านี้ยังได้แรงหนุนบ้างจากกลุ่มพลังงานที่ปรับตัวขึ้นตามราคาน้ำมันที่ขยับขึ้น เป็นผลจากข่าวซาอุดิอาระเบียและประเทศพันธมิตรเริ่มเปิดฉากโจมตีกองกำลังติดอาวุธในเยเมน
แนวโน้มการลงทุนบ่ายนี้ คาดว่าตลาดจะแกว่งใกล้เคียงกับช่วงเช้า แต่ยังคาดเดาได้แน่นอนค่อนข้างยากว่าจะไปในทิศทางไหน พร้อมให้กรอบการแกว่งไว้ที่ 1,500-1,520 จุด